钦定古今图书集成/理学汇编/学行典/第261卷 > 杨轲
## 钦定古今图书集成/理学汇编/学行典/第261卷 > 杨轲

按《晋书隐逸传》：“杨轲，天水人也。少好《易》，长而不娶。学
业精微，养徒数百。常食麤饮水，衣褐缊袍，人不堪其
忧。而轲悠然自得，疏宾异客，音旨未曾交也。虽受业
门徒，非入室弟子莫得亲言。欲所论授，须旁无杂人，
授入室弟子，令递相宣授。刘曜僭号，征拜太常，轲固
辞不起，曜亦敬而不逼，遂隐于陇山。曜后为石勒所”
擒，秦人东徙，轲留长安。及石季龙嗣伪位，备元𫄸束
帛安车征之，轲以疾辞，迫之乃发。既见季龙，不拜，与
语不言，命舍之于永昌乙第。其有司以轲倨傲，请从
《大不敬》论。季龙不从，下书任轲所尚。轲在永昌，季龙
每有馈饩，辄口授弟子，使为表谢，其文甚美，览者叹
有深致。季龙欲观其真趣，乃密令美女夜以动之，轲
萧然不顾。又使人将其弟子尽行，遣魁壮羯士衣甲
持刀，临之以兵，并窃其所赐衣服而去。轲视而不言，
了无惧色。常卧土床，覆以布被，裸寝其中，下无茵褥。
颍川荀铺，好奇之士也，造而谈经，轲瞑目不答。铺发
轲被，露其形，大笑之。轲神体颓然，无惊怒之状。于时
咸以为《焦先》之徒，未“有能量其深浅也。”后上疏陈乡，
思求还，季龙送以安车蒲轮，蠲十户供之。自归秦州，
仍教授不绝。其后秦人西奔凉州，轲弟子以牛负之，
为戍军追擒，并为所害。